Mau kĩrajʉʉ bara b̶uabarii ewari waumaa panuud̶e chi nuree griegorã Dachi Akõremaa biꞌia berread̶ai baita Jerusalend̶e neesid̶au.
Maarã Felipemaa wãsid̶au.
Mau Felipe Galilead̶e b̶uu puuru Betsaidad̶ebena basii.
Ãchiba Felipemaa jarasid̶au:
—Daiba Jesús unu kʉ̃ria panuu.
Maud̶eeba Felipeba Andresmaa jarad̶e wãsii.
Maabae ãchiba Jesusmaa jarasid̶au.
Maud̶e Jesusba jarasii:
—Chi ewari basii.
Dachi Akõreba mʉ,
chi Ẽbẽra Ba B̶uad̶a chi Mechiu b̶ui.
Mʉʉba biawãra jaraaruu:
trigo taa iorod̶e b̶aeruuwãebʉrã maud̶e biuruubʉrã,
istu b̶eebarii.
Maamina mau taa biud̶a kĩra iorod̶e b̶eeruubʉrã,
tonoped̶a ãrea chaubarii.
Ara mau kĩra ab̶a nau iujãad̶e ara ichi biꞌia b̶uai kʉ̃risia b̶uubʉrã,
mau poyaabai.
Maamina nau iujãad̶e biꞌia chokae b̶uai kʉ̃riawẽebʉrã,
mau Dachi Akõre ome ewaricha chokae b̶uai.
Barikia mʉ baita bari trajabarii ba kʉ̃ria b̶uubʉrã,
mʉ baara nibai b̶uu.
Mʉ wãaruumaa,
mʉ baita bari trajabarii sid̶a wãi.
Barikiu mʉ baita bari trajabariibʉrã,
mʉ Chachaba mau chi mechiu b̶ui.
»Biawãra mʉ ãrea kĩra nomaa b̶uu.
¿Mʉʉba kãare jaraima?
“¿Chacha,
mʉ biꞌiwãe b̶uai b̶uud̶ebena karibase aika”?
Maka jaraabai mʉ mau kakua need̶ad̶eeba.
Maumaarã jaraaruu:
Chacha,
mauba jomaurãmaa kuitaabiáse bichi chi Mechiu nii.
Ara makʉd̶e ẽbẽrarã aria panuuba bed̶ea bajãad̶ebena ũrisid̶au.
Mau bed̶eaba jarasii:
«Mʉʉba naed̶e kuitaabiasii mʉ chi Mechiu nii maud̶e waya kuitaabiai».
Mau bed̶ea ũrisid̶aud̶e chi nureerãba jarasid̶au bã tosii.
Maud̶e chi nureerãba jarasid̶au:
—Angelba Jesusmaa berreasii.
Maud̶e Jesusba jarasii:
—Mau bed̶ea mʉ baitawãe basii.
Maumaarã machi baita basii.
Jãabae Dachi Akõreba kuitaabiaruu nau iujãad̶ebenarãba kachirua wau panabadau.
Jãabae Dachi Akõreba poyaa duabʉiruu chi nau iujãad̶ebenarã rey,
chi jʉbawãe nii.
Mʉ ʉtʉ jirab̶uuduud̶e mʉʉba jomaurã adooi mʉʉd̶e ijãad̶amera.
Maka jarasii ichi cruzd̶e jirab̶u bead̶ai kuitaabiai baita.
Ẽbẽrarã aria panuuba Jesusmaa jarasid̶au:
—Moisesba b̶ʉd̶ad̶eeba daiba kuitaa panuu Dachi Akõreba Dachi Karibabarii deai jarad̶a biukaraa nibai.
Bichiba ¿saka jara b̶uma chi Ẽbẽra Ba B̶uad̶a ʉtʉ jirab̶ud̶ai?
Mau chi Ẽbẽra Ba B̶uad̶a ¿kaima?
Jesusba jarasii:
—Nau ʉ̃d̶aa machi baara ãrea b̶uabai.
Maud̶eeba ʉ̃d̶aad̶e nibásturu ichi machi baara b̶uumisa,
pãriud̶e panad̶aabayua.
Chi pãriud̶e nibabarii kawakau samaa wãaruu.
Ʉ̃d̶aa machi tãed̶e uru panuumisa mau ʉ̃d̶aad̶e ijã́sturu ẽbẽrarã ʉ̃d̶aad̶ebena nuread̶amera.
Mau bed̶ea jarasiid̶e Jesús wãped̶a mirusii.